Tvö uppsjávarskip taka þátt í leitinni á móti rannsóknaskipinu Árna Friðrikssyni . Kostnaðurinn er 60 milljónir króna sem skiptast jafnt á milli útgerðanna og Hafró . Eftir fund Hafrannsóknastofnunar og Samtaka fyrirtækja í sjávarútvegi ( SFS ) í gær liggur fyrir að útgerðin mun styðja við loðnuleitina sem á að hefjast á mánudag . Um 60 milljóna kostnað fyrir útgerðina er að ræða en Hafrannsóknastofnun mun greiða þá upphæð til helminga á móti fyrirtækjunum . Tvö uppsjávarskip taka þátt í leitinni á móti rannsóknaskipinu Árna Friðrikssyni . „ Andvaraleysi stjórnvalda verður að teljast heldur nöturlegt ; fyrir fyrirtæki sem fjárfest hafa í skipum , búnaði og markaðssetningu fyrir milljarða króna , fyrir sjómenn og fjölskyldur þeirra , fyrir sveitarfélög og fyrir samfélagið allt , “ sagði í umfjöllun SFS . Í frétt Rúv um málið er Sigurður Guðjónsson , forstjóri Hafrannsóknastofnunar , inntur eftir því hvernig hlutur stofnunarinnar væri fjármagnaður svarar hann því til að hann treysti því að stjórnvöld komi til móts við stofnunina með auknu fjármagni . Það sé enn ekki fyrir hendi en þeir njóti stuðnings stjórnvalda . Fáist það hins vegar ekki þurfi að „ endurhugsa hlutina . Það segi sig sjálft að peningarnir þurfi að koma einhvers staðar frá og þá gæti jafnvel komið til þess að stytta loðnuleit í haust á móti . “ Eftir að efasemdir SFS komu upp í byrjun vikunnar sagði Kristján Þór Júlíusson sjávarútvegsráðherra í viðtali við Rúv að útgerðin beri ábyrgð og skyldur , leitin sé sameiginlegt verkefni . Í fyrra hafi auknu fjármagni verið varið til loðnurannsókna og þeir fjármunir haldi sér í ár . Hann hefur enga trú á öðru en að lagt verði í sameiginlegan leiðangur . „ Við munum leggja allan þann kraft sem að okkur er fær til þess og ég hef enga trú á öðru en að við náum samstarfi við útgerðina um slíkt verkefni , að því vinnur Hafrannsóknastofnun og ég treysti henni fyllilega til þess , “ sagði Kristján Þór við Rúv . Samkvæmt þessum orðum ráðherra þá virðist ljóst að hann telji aukið fjármagn til loðnuleitarinnar þegar í höndum Hafrannsóknastofnunar . Í því sambandi má nefna að aðeins fáar vikur eru liðnar síðan uppagnir voru tilkynntar hjá Hafrannsóknastofnun . Eftir þær hverfa 14 starfsmenn frá stofnuninni ; margir þeirra með mikla starfsreynslu . Ástæða uppsagnanna er aðhaldskrafa stjórnvalda . Í stjórnarsáttmála ríkisstjórnar Katrínar Jakobsdóttur segir að hafrannsóknir gegni lykilhlutverki fyrir sjálfbæra auðlindanýtingu og þær þurfi að efla . Á ársfundi Hafrannsóknastofnunar í haust sagði Kristján Þór að þessari stefnumörkun í samstarfssáttmála stjórnarflokkanna hafi verið fylgt eftir af fullum þunga . Auk aukins framlags á fjárlögum , nýrrar byggingar sem nú rís í Hafnarfirði og væntanlegrar smíði nýs hafrannsóknaskips boðaði ráðherrann samstarf um að efla rannsóknir á vistkerfisbreytingum í hafinu . Í fréttabréfi SFS var þó að sjá annan skilning á áherslum stjórnvalda á hafrannsóknum . Mælingar á grundvelli aflareglu loðnu séu erfiðar í framkvæmd og krefjast mikils skipatíma , enda veður hér við land válynd og loðnan dyntótt . [...] Miðað við þær kröfur sem gildandi aflaregla gerir til loðnuleitar , þá dugir það skip , eitt og sér , ekki til þess að ná heildstæðri mælingu þannig að líkur séu á því að loðnukvóti verði gefinn út . Nauðsynlegt er að hafa fleiri skip við mælingu á loðnu , helst þrjú til fjögur . „ Því miður virðist þetta samhengi stjórnvöldum hulið , þrátt fyrir að verðmæti loðnunnar hlaupi á tugum milljarða króna á ári . Í augum stjórnvalda eru hafrannsóknir kostnaður , en ekki grunnforsenda verðmætasköpunar . Þessi misskilningur gæti reynst dýrkeyptur , “ sagði í niðurlagi umfjöllunarinnar . Framlag útgerðarfyrirtækja til loðnurannsókna fyrir og eftir áramótin 2018 / 2019 var 130 milljónir króna , samkvæmt upplýsingum frá SFS . Kunnara er en frá þurfi að segja að ekki fannst loðna í veiðanlegu magni og því loðnubrestur staðreynd . Hafrannsóknastofnun , í samstarfi við útgerðir , lauk formlega loðnuleit sinni rétt undir mánaðarmótin febrúar-mars . Enn var þó leitað á vegum útgerðarfyrirtækjanna fyrstu daga marsmánaðar án árangurs . Þá höfðu skip Hafrannsóknastofnunar verið um 40 daga við leit en skip nokkurra útgerða samfleytt í tvo og hálfan mánuð í dögum talið – eða í 75 daga . Samstarf Hafrannsóknastofnunar og útgerðanna í landinu er ekki nýtt af nálinni . Vertíðin árið 2017 er í fersku minni þegar útgerðirnar lögðu fram rúmlega 40 milljónir króna til leitar sem aftur skilaði kvóta að verðmæti 17 milljarðar króna , skrifaði Sigurgeir Brynjar Kristgeirsson , framkvæmdastjóri Vinnslustöðvarinnar , í grein í Fréttablaðinu þann vetur . Loðnubresturinn er þungt högg fyrir mörg sveitarfélög , fjölskyldur sjómanna og fiskvinnslufólks og þjóðfélagið allt . Útflutningsverðmæti loðnu nam 17,8 milljörðum króna árið 2018 .